Den Europæiske Centralbanks udtalelse

af 5. december 2000

efter anmodning fra formandskabet for Rådet for Den Europæiske Union om et forslag til ændring af artikel 10.2 i statutten for Det Europæiske System af Centralbanker og Den Europæiske Centralbank

(CON/00/30)

(2000/C 362/12)

1. Den Europæiske Centralbank (ECB) modtog den 4. december 2000 en anmodning fra formandskabet for Rådet for Den Europæiske Union om en udtalelse om et forslag til ændring af artikel 10.2 i statutten for Det Europæiske System af Centralbanker og Den Europæiske Centralbank (i det følgende benævnt "statutten").

2. ECB's beføjelse til at afgive udtalelse er indeholdt i artikel 48 i traktaten om Den Europæiske Union, idet forslaget er fremlagt på en regeringskonference til fastlæggelse af de ændringer, der skal foretages i de traktater, som Den Europæiske Union bygger på, og har til formål at gennemføre institutionelle ændringer på det monetære område. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

3. Formålet med forslaget er at bemyndige Rådet for Den Europæiske Union, i sin sammensætning af stats- eller regeringschefer, til med enstemmighed og ved en forenklet procedure, frem for at skulle indkalde en egentlig regeringskonference, fremtidigt at kunne ændre statuttens bestemmelser om de generelle stemmeregler for ECB's Styrelsesråd.

4. ECB bemærker, at efter forslaget skal både ECB og Kommissionen på eget initiativ kunne indlede en forenklet procedure med henblik på ændring af den nævnte bestemmelse i statutten, uagtet at sådanne ændringer ville ændre de grundlæggende institutionelle bestemmelser for ECB.

5. ECB skal understrege, at grundprincippet for udførelse af ECB's monetære politik er princippet om "et medlem, en stemme". ECB noterer med tilfredshed, at det er hensigten, at der ikke gennem den foreslåede ændringsprocedure ændres i dette grundprincip for så vidt angår medlemmer med stemmeret. ECB lægger afgørende vægt på, at dette nedfældes i en særlig erklæring afgivet af medlemsstaterne, som knyttes til traktaten om oprettelse af Det Europæiske Fællesskab.

6. ECB konstaterer, at stemmereglerne i statuttens artikel 10.3 og 11.3 forbliver uændrede. Det synes hensigtsmæssigt, at dette kommer til udtryk i ovennævnte erklæring afgivet af medlemsstaterne, som knyttes til traktaten om oprettelse af Det Europæiske Fællesskab.

7. For at undgå muligheden for ændring af selve den forenklede ændringsprocedure skal ECB foreslå, at forslaget til ny tekst indsættes i slutningen af statuttens artikel 10, som ny artikel 10.6, i stedet for at indsættes i slutningen af artikel 10.2.

8. ECB skal foreslå følgende teksttilføjelse til forslaget: "For ECB's henstilling efter denne bestemmelse gælder reglerne i statuttens artikel 41.2."

9. ECB skal desuden foreslå, at sidste punktum i forslaget erstattes af følgende: "Rådet henstiller til medlemsstaterne at gennemføre disse ændringer. Ændringerne træder i kraft, når de er ratificeret af alle medlemsstater i overensstemmelse med deres forfatningsmæssige bestemmelser."

10. Denne udtalelse offentliggøres i De Europæiske Fællesskabers Tidende.

Udfærdiget i Frankfurt am Main, den 5. december 2000.

Willem F. Duisenberg

Formand for ECB